Ég sá mynd um daginn sem er nú sýnd í bíó og fær frábæra dóma frá gagnrýnendum sem og óbreyttum áhorfendum . Myndin heitir „ Jojo Rabbit “ og skartar leikurum eins og Scarlett Johansson , Sam Rockwell og Stephen Merchant , sem öll fara á kostum í þessari húmorísku ádeilu á hugmyndafræði Hitlers og nasistanna í seinni heimsstyrjöldinni . Aðalsöguhetjan er 10 ára drengur sem er hugfanginn af þessari hugmyndafræði og er í einskonar þjálfunarbúðum fyrir börn sem vilja ganga í her nasista . Hann hyggst skrifa bók um hina gjörspilltu og gullgráðugu Gyðinga og afhenda Adólfi sjálfum einn daginn . En Hitler-heimur hans snýst á hvolf þegar að hann kemst að því að móðir hans felur Gyðingastúlku inni á heimili þeirra . Heimsk hugmyndafræði Myndin er þrælfyndin en innifelur einnig öflugan og áríðandi boðskap . Hún gerir lítið úr þessari vanþroskuðu og heimsku hugmyndafræði sem því miður varð milljónum Gyðinga að bana , og varpar myndin ljósi á að Gyðingar eru ekkert frábrugðnir okkur . Ég vissi ekki hvers ég átti að vænta þegar ég settist í salinn - vissi ekki hvort ég hefði valið mynd sem var mér við hæfi . Það leið þó ekki á löngu þar til áhorfendur í salnum voru farnir að hlæja upphátt að atburðarásinni og það leyndi sér ekki að bíógestir voru mjög sáttir þegar þeir gengu út ; sumir vonandi örlítið upplýstari um mannskemmandi mýtur um Gyðinga sem vilja reigja höfuðið þegar tækifæri gefst . Sjálfur var ég mjög sáttur og fannst heimurinn örlítið betri þegar ég gekk út . Hvort sem við viljum viðurkenna það eða ekki þá örlar enn á Gyðingahatri hérlendis . Maður hefur því miður lesið ótal ummæli á samskiptamiðlum frá Íslendingum sem virðast halda að það hafi sérstakt skotleyfi á ímynd Gyðinga . Gamlar kreddur og úrelt hugmyndafræði sem fengu vængi á ný í heilaþvottastöðvum Hitlers og hans manna á heimstyrjaldarárum virðast enn berjast fyrir lífi sínu og bærast því miður enn í heilahvelum einhverra Íslendinga . Allt illt frá Ísrael Fjölmargir Gyðingar hérlendis hafa forðast að opinbera þjóðerni sitt hérlendis af ótta við afleiðingarnar . Þeir þora ekki að klæðast sínum fána eins og við gerum með stolti , t.d. þegar við sigrum íþróttaleiki eins og t.d. handknattleiksleikinn við Dani - hvað þá að veifa fána sínum opinberlega til að fagna sigri eigin íþróttaliða . Gyðingar sem búa hérlendis eru afar meðvitaðir um þjóðerni sitt í okkar landi þar sem fólki er kennt með nánast einhliða fjölmiðlafyrirsögnum og oft hlutdrægri skólamenntun að allt sem kemur frá Ísrael sé af hinu illa . Íslendingur fékk líflátshótun En það eru þó ekki eingöngu Gyðingar sem verða fyrir alvarlegu aðkasti hérlendis . Það gerðist um jólin að Íslendingur sem auglýsti vöru með ásaumuðum ísraelskum fána á íslenskri vefsíðu , fékk líflátshótun frá öðrum Íslendingi , sem augljóslega bar allt annað en hlýjan hug til Gyðingaþjóðarinnar . Hljóðritaðri hótun fylgdi viðbjóðslegt myndband þar sem manneskja sást flá aðra manneskju lifandi með hnífi . Ég hef séð þetta myndband og fullyrði að það er ekki hægt að senda óhuggulegri og kaldrifjaðri skilaboð til manneskju en þetta . Málið er að því er ég best veit í höndum lögreglu . Gyðingar borða ís Frelsið er yndislegt þegar þú færð að njóta þess . Því miður upplifa Gyðingar sig ekki frjálsa á meðal okkar í dag . Gyðingar eru samt ekki svo frábrugðnir okkur . Þeir eru fólk sem fékk ekki að ákveða sinn fæðingarstað frekar en við sem fæddumst hér á fróni ; eiga börn , vini , ættingja , áhugamál og uppáhalds íþróttalið . Þeir hata og elska pólitík eins og við , horfa á Game of Thrones , fara í ræktina og elska að borða ís . Ég leyfi mér að vona að flestir hafi áttað sig á því að umhyggja fyrir öðrum óháð þjóðerni , sé eina leiðin til farsællrar framtíðar á þessari furðulegu plánetu sem er þó heimili okkar allra . Undir yfirborðinu Ég fagna því að til er fólk sem þorir að framleiða kvikmyndir sem ögra hatursfullri hugmyndafræði og upphefja heldur mannúðlega framkomu og náungakærleika . Ég fagna því að það er til fólk í heiminum sem þorir að minna okkur á að á bak við hina háu pólitíska múra leynast dýrmætar persónur af holdi og blóði . Á bak við mannskæðar mýtur eru fallegar manneskjur sem þrá að lifa í friði og spekt eins og við . Á bak við öfgafullar umræður er friðsælt fólk sem þráir að lifa í sátt og samlyndi við okkur . Ef við einblínum stöðugt á yfirborðið förum við hæglega á mis við fjársjóðinn sem undir kann að liggja . Góður endir Sagan hlýtur að hafa kennt okkur að hörundslitur okkar eða heimilisfang endurspegla ekki okkar innri mann . Við erum öll eins þegar við lítum undir yfirborðið . Virðing , frelsi og kærleikur er eitthvað sem við öll þurfum á að halda - sama hvar við byrjuðum okkar vegferð á þessari jörð . Stundum boðar bagaleg byrjun góðan endi . Í kvikmyndahúsinu var hlegið að Hitler ; ekki að gyðingastúlkunni . Það er þá kannski eitthvað réttlæti í heiminum eftir allt saman .